text: etat
  
  publiceret: 2022-06-27 10:07:44+02:00
  En etat er en stor organisation inden for den statslige administration. Betegnelsen bruges også om en person, som arbejder for organisationerne, såsom tolder, postbud og telegrafist.
  Ordet etat er imidlertid gledet ud af sprogbrugen og bruges nu primært i historisk sammenhæng. 
  Der findes to typer af etater: 
  Civiletater er store statslige, ikke-militære organisationer, såsom Post- & Telegrafvæsenet og DSB, og disses medarbejdere. 
  Militæretater er store statslige, militære organisationer, såsom Hæren og Søværnet, og disses medarbejdere.
  En etat er underlagt et ministerium. Post- & Telegrafvæsenet var eksempelvis underlagt Trafikministeriet, mens Hæren og Søværnet er underlagt Forsvarsministeriet.
  Tidligere fik generaldirektørerne for civiletaterne ofte status som 'ministerumiddelbar', det vil sige, at de kunne forelægge sager direkte for ministeren og handle på dennes vegne. 
  Organisatorisk var generaldirektørerne på samme niveau som departementscheferne i ministerierne, men med den forskel, at de både kunne handle på ministrenes vegne og også havde et selvstændigt fagligt ansvarsområde.